Tábor

Tábor () on kaupunki Etelä-Böömin läänissä Tšekin tasavallassa. Vuonna 2021 kaupungissa asui 33 360 asukasta.

 Maantiede 
Tábor sijaitsee Etelä-Böömin läänin pohjoisosassa ja Táborin piirikunnassa. Tšekin pääkaupunki Praha sijaitsee Táborista katsottuna 90 kilometriä pohjoiseen, České Budějovice 60 kilometriä etelään ja Písek 45 kilometriä länteen. Vuosien saatossa Tábor on kasvanut yhteen läheisten Sezimovo Ústín ja Planá nad Lužnicín kaupunkien kanssa. Yhdessä nämä kolme kaupunkia muodostavat Táborin agglomeraation.Palevičová, s. 7

Tábor sijaitsee Táborin ylängöllä, joka sijaitsee Třeboňin altaan ja Vlašimin ylängön rajalla. Alueen maisemalle on tyypillistä vuorottelevat, lajistoltaan monipuoliset metsäalueet sekä pienikokoiset vesistöt. Noin puolet kaupungin pinta-alasta on lähinnä pelloista muodostuvaa maatalousmaata, mutta myös metsät ovat yleisiä. Perinteisen kaupunki- ja teollisuusalueiden rinnalle Táboriin on viime vuosikymmeninä rakennettu paljon omakotialueita.Palevičová, s. 40 

Táborin alueen maaperä on pääasiassa hapanta ruskomaata. Korkeimmilla alueilla maaperä on savista ja kosteaa, kun jokilaaksoissa esiintyy myös podsolia. Metsätyypeistä Táborin alueella yleisin on lehtipuumetsä, joissa kasvaa erityisesti tammia, koivuja ja pihlajia. Nykyään samoihin metsiin on istutettu myös mäntyjä. Lužnice-joen lähtettyvillä kasvaa niittyjä ja leppämetsiä. Táborin pelloilla kasvatetaan muun muassa erilajisia viljoja, juuri- sekä palkokasveja. Monokulttuuriviljelyn suosio on vuosien saatossa johtanut maaperän laadun heikkenemiseen. 

Itse Táborin keskusta sijaitsee noin 450 metrin korkeudessa merenpinnasta. Kaupungin korkein kohta on Hýlačkan kukkulalla, joka sijaitsee noin 525 metriä merenpinnan yläpuolella. Matalin kohta taas sijaitsee Lužnicessa 384 metriä merenpinnan yläpuolella. 

 Vesistöt 
Tábor sijaitsee Lužnice-joen valuma-alueella. Joki saapuu kaupungin keskustaan etelästä, jossa se tekee suuren kaaren ja jatkaa virtaamistaan lounaaseen kohti Bechyněä. Tämän jälkeen joki laskee Vltavaan. Vuosisatojen kuluessa Lužnice ja sen sivujoet ovat luoneet Táborin alueelle syviä laaksoja.Palevičová, s. 38

Merkittävä vesistö on aivan Táborin historiallisen keskustan tuntumassa sijaitseva Jordán. Vuonna 1492 valmistunut järvi on Keski-Euroopan vanhin tekojärvi. Nykyään se on varattu pääasiassa virkistys- ja kalastuskäyttöön. Jordán on suojeltu vuodesta 1992 alkaen ja 2010-luvulla sitä on kunnostettu.

 Ilmasto 
Etelä-Böömin ilmasto kuuluu Keski-Euroopan väli-ilmastoon, jolle on tyypillistä sään vaihtelevaisuus. Táborin alue sijaitsee yhdessä alueen kylmimmistä kohdista.

 Historia 

 Hradištěn aika 
pienoiskuva|Táborin historiallinen keskusta on rakennettu helposti puolustettavalle kukkulalle.
Ennen nykyisen Táborin kaupungin perustamista samalla paikalla oli sijainnut pienempi Hradištěna (suom. linnavuori) tunnettu asutuskeskus, joka oli perustettu noin vuonna 1270. Se kuitenkin tuhoutui paikallisen Vítkovcien aatelissuvun ja Böömin kuningas Ottokar II Přemyslin välisen konfliktin seurauksena vain noin vuosikymmen myöhemmin. Hradiště pysyi tämän jälkeen luultavasti asumattomana, sillä aikalaislähteissä ei mainita sen maiden omistajaa ennen vuotta 1370, jolloin se oli palautunut Vítkovicien omistukseen. Hradištěn linnasta on tähän päivään saakka säilynyt ainoastaan Kotnovin torni.Kozoňová 2013, s. 16–19

 Kaupungin perustaminen ja hussilaissodat 
Tšekkiläinen uskonpuhdistaja Jan Hus oli poltettu roviolla vuonna 1415 katolisen kirkon tuomitsemana kerettiläisenä. Husin seuraajat pysyivät hänen opeillleen uskollisina, ja Böömin poliittisen tilanteen kärjistyttyä, osa heistä päätti ryhtyä kapinaan Böömin kuningasta ja katolista kirkkoa vastaan. Kun hussilaisia ei päästetty palaamaan läheiseen Sezimovo Ústín kaupunkiin Konstanzin kirkolliskokouksen jälkeen, he valloittivat kaupungin helmikuussa 1420. Tasaisella maalla sijainneen Ústin puolustaminen todettiin kuitenkin liian vaikeaksi, joten hussilaiset valloittivat pian Hradištěn linnan, jonne he siirsivät Ústísta kaiken hyödylliseksi katsotun. Maaliskuussa Ústi poltettiin maan tasalle, ja Hradištěssa sijainneen munkkiluostarin asukkaat karkoitettiin. Uutta kaupunkia alettiin kutsua Hradiště hory Táboriksi (Taborinvuoren linnavuori) Raamatussa mainitun Taborinvuoren mukaan.Kozoňová 2013, s. 20

Táborin luonne muotoutui alkaneiden hussilaissotien ja kaupunkiin muuttaneiden uskovaisten myötä hyvin uskonnolliseksi sekä sotilaalliseksi. Ústin hussilaiset hankkivat kaupungin parhaat paikat taloilleen, mutta seuraavien vuosien aikana he saivat naapureikseen uskonsisaruksiaan noin 200 kylästä ympäri Böömiä ja Määriä. Vaikka aluksi Táborin rakennukset noudattivat ajalleen tyypillistä kaupunkisuunnittelua, nopea väestönkasvu johti siihen, että sen taloja rakennettiin paitsi sen keskustorilta ulospäin niin myös kaupungin muureilta sisäänpäin. Tämä näkyi varhaisen Táborin katujen epäjärjestelmällisyytenä, mutta toisaalta kaupungin puolustukset olivat ajalleen hyvin kehittyneitä. Vuoteen 1440 mennessä Táborissa oli noin 600 rakennusta reilun 17,4 hehtaarin alueella.Kozoňová 2013, s. 21–23Kozoňová 2013, s. 23–27
pienoiskuva|159x159px|Táborin ensimmäinen vaakuna.
Historiansa alkuaikoina taboriitit kävivät useita voitokkaita taisteluita ympäri Böömiä ja muuta Eurooppaa. Vaikka heidän päähuomionsa kohdistui kuningas Sigismundia ja tämän ristiretkeläisarmeijoita vastaan käytyihin taisteluihin, niin uskonnolliset erimielisyydet johtivat konflikteihin myös muun muassa Prahan maltillisempia hussilaisia vastaan. Taboriitit tapasivat olla muita hussilaisia jyrkempiä kannoissaan, ja heidän joukkoihinsa kuului monia tärkeitä hussilaisten sotilasjohtajia, kuten Jan Žižka ja Prokop Holý.Kozoňová 2013, s.29–31

 Asuntokanta 
Suurin osa Táborin noin 5 000 asuinrakennuksesta ovat omakotitaloja. Kerrostaloja on 810, joissa sijaitsee myös suurin osa kaupungin asunnoista. Táborin asunnoista 89 % olivat asuttuja vuonna 2023. 2000-luvulla kaupunkiin on rakennettu noin sata uutta asuntoa vuosittain, mikä yhdessä väestön hienoisen laskun kanssa on parantanut sen asukkaiden elinoloja.Palevičová, s. 36

Táborin asuntokanta on iältään melko nuorta. Noin puolet rakennuksista on rakennettu ennen vuotta 1971. Kerrostaloja rakennettiin erityisesti 1970- ja 1980-luvuilla, kun taas omakotitalojen rakentaminen on jakautunut tasaisemmin eri vuosikymmenille.

 Kaupungin tunnukset 
Táborin kilven muotoinen vaakuna on taustaväriltään kultainen. Sen alaosassa on kuvattuna kaksi valkoista tornia, joita yhdistää toisiinsa goottilaisella portilla varustettu muuri. Tornien yläpuolella sijaitsee musta kaksipäinen kotka, jonka päissä on keltaiset diadeemit. Kotkan rinnassa on historiallinen Böömin vaakuna.Palevičová, s. 13

Táborin kaupungin lippu on jaettu vaakatasossa kahtia. Ylempi puoli on väriltään tummanpunainen ja alempi musta. Lipun keskellä sijaitsee Böömin kaksihäntäinen leijona, jonka päässä on kultainen kruunu. Leijona pitää etutassuissaan keltaista ehtoollismaljaa, jonka yläpuolella on valkoinen öylätti, minkä sisällä on musta kreikkalainen risti. Lipun on suunnitelut paikallinen graafikko ja taidemaalari Petr Brátka. 

 Hallinto 
pienoiskuva|Táborin maarekisterialueet.
Tábor on jaettu 15 kaupunginosaan. Vuoden 2021 asukasluvut ovat seuraavat: Čekanice 1 355, Čelkovice 680, Hlinice 208, Horky 1 047, Klokoty 1 092, Měšice 1 759, Náchod 340, Smyslov 58, Stoklasná Lhota 180, Tábor 25 625, Větrovy 393, Všechov 37, Zahrádka 49, Záluží 189 ja Zárybničná Lhota 348. Tämän lisäksi kaupunki on jaettu myös kymmeneen maarekisterialueeseen.Palevičová, s. 6

 Väestö 
Vuonna 1869 tehdyn väestönlaskennan mukaan Táborissa ja sen lähialueilla asui noin 10 000 asukasta, mikä teki siitä jo tuolloin yhden Etelä-Böömin suurimmista kaupungeista. Táborin suurin väestönkasvu tapahtui 1970- ja 1980-luvuilla kun korkea syntyvyys ja positiivinen muuttovirta toivat kaupunkiin uusia asukkaita. 1990-luvulla tapahtuneiden poliittisten ja taloudellisten muutosten seurauksena kaupungin väestönkasvu käytännössä pysähtyi. 2000-luvulla Táborin väkiluku on vähitellen vähentynyt, kun sen asukkaita on muuttanut pois kaupungista. Nykyään Tábor on Etelä-Böömin läänin toiseksi suurin kaupunki.Palevičová, s. 32
 Väkiluku 
+ Asukasmäärän kehitys Vuosi Asukkaita Muutos 1869  10 339 1880  11 251+8,8% 1890  12 652+12,5% 1900  15 155+19,8% 1910  17 495+15,4% 1921  18 204+4,1% 1930  19 425+6,7% 1950  23 696+22,0% Vuosi Asukkaita Muutos 1961  24 528+3,5% 1970  27 181+10,8% 1980  31 867+17,2% 1991  36 342+14,0%  2001  36 557+0,6% 2011  34 430−5,8% 2021  33 360 −3,1%Lähde:

 Kulttuuri ja vapaa-aika 
Tábor on alueellisesti merkittävä kulttuurikaupunki. Kaupungissa sijaitsee kaksiauditorinen Oskar Nedbalin teatteri, joka isännöi kattavasti muualta saapuvien tšekkiläisten teatteriryhmien esityksiä. Museoita kaupungissa toimii yhteensä 13. Táborin kasvitieteellinen puutarha on yksi koko Tšekin vanhimmista.Palevičová, s. 37

 Nähtävyydet 
pienoiskuva|Táborin Žižkan aukio. Edustalla Jan Žižkan patsas. Taustalla vanhoja porvaritaloja sekä Táborin vanha raatihuone.
Táborin historiallinen keskusta on suojeltu muistomerkkialueena vuodesta 1962. Sen yhteydessä sijaitsevat myös suuri osa koko kaupungin suosituimmista nähtävyyksistä. Keskeisin näistä on Žižkan aukio, jonka yhteydessä sijaitsevat muun muassa myöhäisgoottilainen Herran kirkastumisen kirkko Táborin vuorella, sekä samaa suuntausta noudattava kaupungin raatihuone, jossa toimii nykyään Hussilaismuseo. Raatihuoneesta alkavat myös Táborin alla kulkevat tunnelit, jotka kaivettiin 1500-luvulla kun Žižkan aukiota ympäröivien porvarilaistalojen kellarit yhdistettiin toisiinsa. Näistä tunneleista noin 650 metriä ovat yleisön vierailtavissa. Historiallista keskustaa ympäröivät muurit ovat peräisin hussilaisajoilta 1400-luvun puoliväliltä, ja ne ovat nykyään suojeltu kansallisina kulttuurimuistomerkkeinä. Monet keskustan rakennukset ovat yhä asumiskäytössä, mikä on auttanut alueen eloisuuden säilymistä.Palevičová, s. 22Palevičová, s. 26

 Urheilu 
pienoiskuva|HC Táborin ottelu HC Stadion Vrchlabía vastaan vuonna 2024.
Sídliště nad Lužnicíssa sijaitseva Komora-urheilualue tarjoaa laajat urheilumahdollisuudet lähialueiden asukkaille. Ulkoilualueella sijaitsee muun muassa juoksulle ja pyöräilylle tarkoitettu rata, ulkokuntosali ja palloilukenttä. Komoran yhteydessä on myös rentoutumiskeskus, jossa on poreallas ja sauna. Ympäri Táboria rakennettu yhteensä 54 lasten leikkikenttää, minkä lisäksi kaupungissa sijaitsee lukuisten eri lajien urheilukenttiä.Palevičová, s. 37

Tábor valittiin yhdeksi vuoden 2025 eurooppalaisista urheilukaupungeista sen laadukkaan urheiluinfrastruktuurin sekä koko kaupungin terveyttä, sosiaalista integraatiota, koulutusta ja kunnioitusta tukevan toiminnan myötä.

Tšekin jääkiekon toiseksi korkeimmalla sarjatasosolla pelaava HC Táborin kotikentän katsomoon mahtuu lähes 5 000 katsojaa. Stadion valmistui vuonna 1971.

Jalkapallojoukkue FC SILON Táborskon miesten edustusjoukkue pelaa maan toiseksi korkeimmalla sarjatasolla. 

 Palvelut 
Táborin kouluissa käy kaupungilaisten lisäksi myös lähialueiden koululaisia. Kaupungissa sijaitsee 19 päiväkotia, joista 12 on kaupungin operoimia. Sen kymmenestä peruskoulusta kuusi on kaupungin perustamia. Valmistumisensa jälkeen opiskelijat voivat jatkaa opiskelua kahden kymnaasin lisäksi myös kahdessa ammatillisessa korkeakoulussa ja kolmen yliopiston sivuhaarassa.Palevičová, s. 34

Táborin 466 vuodepaikkainen sairaala on samalla alueen keskussairaala. 90 paikkainen Opařanyn lastenpsykiatrinen sairaala on koko Tšekin suurin laitos alallansa. Táborin alueella toimivat myös yksi turvakoti, yksi päivähoitokeskus, yksi vanhainkoti, yksi hoitokoti sekä seitsemän ammatillista sosiaalineuvontakeskusta.

 Liikenne 
Tábor sijaitsee pohjois-eteläsuunnassa kulkevan Prahan, České Budějovicen ja Itävallan Linzin yhdistävän D3-valtatien, sekä Plzeňin ja Pelhřimovin yhdistävän itä-länsi suunnassa kulkevan I/19 tien varrella. Táborin rautatieasemalta ovat hyvät kulkuyhteydet ympäri Tšekkiä ja Itävaltaa.

Ystävyyskaupungit

  Dole, Ranska
  Konstanz, Saksa
  Nové Zámky, Slovakia
  Orinda, Yhdysvallat
  Škofja Loka, Slovenia
  Wels, Itävalta

Lähteet

Viitteet

Aiheesta muualla

 Táborin alueen matkailuverkkosivut

Luokka:Tšekin kaupungit
Luokka:Etelä-Böömin lääni